Νεράτες μυζηθρόπιτες με μέλι
Μια υπέροχη και πολύτιμη συνταγή για μελάτες μυζηθρόπιτες από την κ. Ερμιόνη στο καφενείο του Κωτσόβολου στο Λασίθι.
1⁄2 κιλό αλεύρι για όλες τις χρήσεις , 4 γρ. ξηρή μαγιά , 3 κουτ. σούπας ελαιόλαδο , 2 κουτ. σούπας ξίδι , 1⁄2 κουτ. γλυκού αλάτι , 150-200 γρ. μυζήθρα φρέσκια , ελαιόλαδο για το τηγάνι , μέλι για το σερβίρισμα
Για να φτιάξουμε τις μυζηθρόπιτες, ξεκινάμε βάζοντας σε ένα μεγάλο μπολ το αλεύρι με τη μαγιά και 300 ml χλιαρό νερό, τα ανακατεύουμε απαλά και αφήνουμε να δράσει η μαγιά για 5-10 λεπτά. Προσθέτουμε το ελαιόλαδο, το ξίδι και το αλάτι και ανακατεύουμε καλά να ενωθούν τα υλικά, συμπληρώνοντας όσο νερό χρειάζεται ώστε να γίνει μια αφράτη ζύμη που να κολλάει ελαφρά στα χέρια. Αφήνουμε τη ζύμη σκεπασμένη με μια πετσέτα για περίπου 20 λεπτά να ξεκουραστεί και να φουσκώσει.Χωρίζουμε τη ζύμη σε 10 κομμάτια, τα πλάθουμε σε μπάλες και τα πατάμε με τα χέρια να ανοίξουν ελαφρώς σε δισκάκια.Βάζουμε σε καθένα μια μεγάλη κουταλιά της σούπας μυζήθρα, κλείνουμε τα δισκάκια ώστε να εγκλωβίσουν στο κέντρο τους το τυρί πολύ καλά, φροντίζοντας να κλείσουν σωστά για να μην ανοίξουν στο τηγάνισμα. Με έναν πλάστη ή με τα χέρια μας ανοίγουμε σε στρογγυλά δισκάκια όσο ένα μικρό πιάτο, διαμέτρου περίπου 18-20 εκ. Βάζουμε ελαιόλαδο να ζεσταθεί σε ένα τηγάνι και τηγανίζουμε μια μία τις νερόπιτες και από τις δύο πλευρές, στην αρχή σε πολύ δυνατή φωτιά και μετά σε πολύ χαμηλή, για περίπου 2 λεπτά από κάθε πλευρά.Τις σερβίρουμε καυτές, αν θέλουμε περιχυμένες με μέλι.
Αλεύρι (ζύμες),Μέλι,Τυρί